রাঙ্গামাটি ০৪ জুন (সিএইচটিনিউজ টোয়েন্টিফোর ডটকম):- সিরিয়ায় হাজার হাজার লোক সরকার বিরোধী আন্দোলনে রাস্তায় নামলে নিরাপত্তাবাহিনী তাদের উপর গুলি চালায়। এতে কমপক্ষে ৩৪ জন নিহত হয়। আহত হয় আরো শতাধিক। শুক্রবার জুমার নামাজ শেষে হামা শহরে প্রায় ৫০ হাজার আন্দোলনকারী বিক্ষোভ করে। যা সরকার বিরোধী এ যাবৎকালের সবচেয়ে বড় বিক্ষোভ বলে জানা গেছে। এ সময় সেখানকার ইন্টারনেট ব্যবস্থা বন্ধ করে দেয়া হয়। দেশটির প্রেসিডেন্ট বাশার আল  আসাদের বিরুদ্ধে বেশ কয়েক মাস ধরে আন্দোলন করে যাচ্ছে বিরোধীরা। এমনকি আসাদ সরকার থেকে সরে দাঁড়ানোর ঘোষণা দিয়েও আর পদত্যাগ করেননি। সিরিয়ায় বর্তমান পরিস্থিতিতে উদ্বেগ প্রকাশ করেছে আন্তর্জাতিক মহল। তারা আসাদকে পদত্যাগের জন্য চাপও প্রয়োগ করছেন।  এদিকে, সিরিয়ার আরেক শহর রাস্তানে সেনাবাহিনী তাদের অভিযান অব্যাহত রেখেছে। রাস্তানের এক অধিবাসী বিবিসিকে জানান, সকালের আলো ফোটার আগে থেকেই শহরে রাস্তায় অবস্থান নেয় ট্যাংক এবং সামরিক যান। শুরু হয় ভারি এবং মাঝারি গোলাবর্ষণ। এ সময় সবার মাঝে আতঙ্ক ছড়িয়ে পড়ে। এছাড়াও আরো বেশ  কয়েকটি শহরে বিক্ষোভে গুলিবর্ষণের সংবাদ পাওয়া গেছে। তবে, এখনো কোন হতাহতের খবর পাওয়া যায়নি। সূত্র বিবিসি---